Μπον Σκοτ

Τα πρώτα χρόνια

Ο Μπον Σκοτ γεννήθηκε στις 9 Ιουλίου 1946 στο Ρουντς Κιριεμούιρ της Σκωτίας, από την Ιζαμπέλ Μίτσελ και τον Τσαρλς Σκοτ. Τρία χρόνια αργότερα γεννήθηκε ο αδελφός του, Ντέρεκ, και η οικογένεια μετανάστευσε στην Μελβούρνη της Αυστραλίας, το 1952. Μετά την γέννηση του Γκρέιαμ Σκοτ, η οικογένεια μετακόμισε στο Φριμάντλ της δυτικής Αυστραλίας, όπου ο Τσαρλς Σκοτ εργάστηκε σαν φούρναρης. Το 1957, ο Μπον έγινε μέλος της ορχήστρας "Caledonian Scots Pipe Band", όπου έμαθε να παίζει πίπιζα, αλλά ξεκίνησε ως ντράμερ.

Το 1961, σταμάτησε το σχολείο και ξεκίνησε να εργάζεται κάνοντας διάφορες δουλειές, όπως ψαράς, οδηγός τρακτέρ, πωλητής, κ.α.. Την επόμενη χρονιά, του απονεμήθηκε το βραβείο του καλύτερου ντράμερ στους αυτοκρατορικούς αγώνες του "Perry Lakes Stadium". Παρέμεινε στους Pipe Band μέχρι τα 17 του χρόνια.
Το 1964, σχημάτισε το πρώτο του συγκρότημα με την ονομασία The Spectors, με τον Γουίν Μίλσον και τον Τζον Κόλινς, έχοντας καθήκοντα ντράμερ και περιστασιακά, τραγουδιστή. Δύο χρόνια αργότερα, δημιούργησε τους The Valentines με τον Βινς Λάβγκροβ και ανέλαβε το μικρόφωνο του συγκροτήματος. Τον Ιανουάριο του 1967, έπαιξαν μπροστά σε 3.000 θεατές, ενώ μέσα στην χρονιά ηχογράφησαν τα σινγκλ "Every Day I Have to Cry" και "She Said". Το πρώτο εξ αυτών ανέβηκε στην πέμπτη θέση των τσαρτ και το συγκρότημα άνοιγε τις ζωντανές εμφανίσεις των The Easybeats του Τζορτζ Γιανγκ, μεγαλύτερου αδελφού των Άνγκους και Μάλκολμ Γιανγκ. Μέχρι την διάλυση τους το 1970, κυκλοφόρησαν τα σινγκλ "Why Me", "Peculiar Hole in the Sky", "I Can Hear the Raindrops", "My Old man's a Groovy Old Man", "Nick Nack Paddy Wack" και "Juliette".

Τον Αύγουστο του 1970, ο Σκοτ εντάχθηκε στους Fraternity και στις 31 Ιανουαρίου του 1971 άνοιξαν την εμφάνιση των Black Sabbath στο "The Australian festival of Progressive Music". Στις 8 Απριλίου έπαιξαν support στους Deep Purple και τους Free κατά τις συναυλίες τους στην Αδελαΐδα και τον Οκτώβριο εμφανίστηκαν με τον Τζέρι Λι Λιούις.

Στις 24 Ιανουαρίου 1972, ο Μπον Σκοτ παντρεύτηκε την Αϊρίν Τόμσον από το Πρόσπεκτ της νότιας Αυστραλίας.

Μέσα στο 1972, οι Fraternity μετέβησαν στην Μεγάλη Βρετανία για να πραγματοποιήσουν την πρώτη τους περιοδεία και έπαιξαν ως support των Status Quo στο Μπούρνεμουθ. Τον επόμενο Μάρτιο άλλαξαν το όνομα τους σε Fang και άνοιξαν κάποιες εμφανίσεις των Geordie του Μπράιαν Τζόνσον. Τον Αύγουστο του 1973, το συγκρότημα διαλύθηκε.

Το 1974, ο Σκοτ επέστρεψε στην Αδελαΐδα και ξεκίνησε να δουλεύει φορτώνοντας φορτηγά με λίπασμα. Στα τέλη Φεβρουαρίου είχε ατύχημα με μοτοσυκλέτα, όπου παρ' ολίγο να χάσει την ζωή του. Παρέμεινε σε κωματώδη κατάσταση για τρεις εβδομάδες και όταν συνήλθε χώρισε από την σύζυγο του, με την οποία πήρε διαζύγιο το 1978.

AC/DC

Μέσω του Βινς Λάβγκροβ, ο Σκοτ γνώρισε τους αδελφούς Γιανγκ οι οποίοι έψαχναν τραγουδιστή για τους AC/DC. Τον Σεπτέμβριο του 1974, ο Σκοτ αντικατέστησε τον Ντέιβ Έβανς και στις 5 Οκτωβρίου έδωσε την πρώτη του συναυλία με το νέο του συγκρότημα στο "Brighton Le-Sands Masonic Hall" thw Νέας Νότιας Ουαλίας.

Οι AC/DC κυκλοφόρησαν τον πρώτο τους δίσκο με τίτλο "High Voltage" το 1975, με την σύνθεση τους να συμπληρώνεται από το ντράμερ Φιλ Ραντ και τον μπασίστα Μαρκ Έβανς. Το "Τ.Ν.Τ." κυκλοφόρησε στα τέλη της χρονιάς, με την διεθνή έκδοση του "High Voltage" να κυκλοφορεί την επόμενη χρονιά. Ακολούθησε το "Dirty Deeds Done Dirt Cheap" μόνο στην Αυστραλία, το οποίο εκδόθηκε διεθνώς πέντε χρόνια αργότερα.

Οι AC/DC γνώρισαν επιτυχία με τους δίσκους "Let There Be Rock" (1977) και "Powerage" (1978), το δεύτερο εκ των οποίων αποτέλεσε την πρώτη κυκλοφορία του μπασίστα Κλιφ Ουίλιαμς.
Η ζωντανή εμφάνιση του συγκροτήματος στο "Apollo Theater" της Γλασκώβης ηχογραφήθηκε και κυκλοφόρησε με τον τίτλο "If You Want Blood (You Got It)". Το έκτο άλμπουμ του συγκροτήματος με τίτλο "Highway To Hell" κυκλοφόρησε το 1979  σε παραγωγή του Ρόμπερτ Τζον "Mutt" Λανγκ. Έγινε ο πρώτος τους δίσκος που μπήκε στο Top-20 του Billboard στις Ηνωμένες Πολιτείες και το Top-10 στην Μεγάλη Βρετανία, ωθώντας το συγκρότημα σε επίπεδο αστέρων διεθνούς φήμης.

Θάνατος

Στις 19 Φεβρουαρίου 1980, ο Μπον Σκοτ λιποθύμησε μετά από έξοδο στο κλαμπ "Music Machine" του Λονδίνου. Ο φίλος του, Άλιστερ Κίνερ, τον άφησε να κοιμηθεί μέσα στο αυτοκίνητο του στην οδό 67 Overhill Road του ανατολικού Ντάλγουιτς. Το επόμενο απόγευμα, ο Κίνερ τον βρήκε νεκρό και ειδοποίησε τις αρχές. Ο Σκοτ μεταφέρθηκε στο "King's College Hospital" όπου ανακοινώθηκε ο θάνατος του. Η αιτία του θανάτου του ήταν αναρρόφηση, αν και επίσημα ανακοινώθηκε ως οξεία δηλητηρίαση από αλκοόλ.